مجلس عزا پر امریکی اتحاد کے فضائی حملے کی مذمت

ایران کی وزارت خارجہ کے ترجمان نے کرکوک میں مجلس عزا پر امریکی اتحاد کے فضائی حملے کی شدید الفاظ میں مذمت کی ہے۔

خبر کا کوڈ: ۴۲۳۹۹۰

تاریخ: ۲۲ دی ۲۰۱۶ - ۱۸:۲۵

رسا نیوز ایجنسی کی رپورٹ کے مطابق، ایرانی وزارت خارجہ کے ترجمان بہرام قاسمی نے اس اندوہناک سانحے پر عراقی حکومت اورعوام کو تعزیت پیش کرتے ہوئے مرنے والوں کے اہل خانہ سے ہمدردی کا اظہار کیا۔انہوں نے یہ بات زور دیکر کہی کہ اس واقعے کی مکمل تحقیقات کرائی جائیں اور اس میں ملوث عناصر کو قرار واقعی سزا دی جائے۔

بہرام قاسمی نے کہا کہ بےگناہوں اورعزاداراوں پر حملے کا کوئی بھی عذر قابل قبول نہیں ہے۔ ایران کی وزارت خارجہ کے ترجمان کا کہنا تھا کہ یہ کتنی ستم ظریفی ہے کہ عراق کے عوام کو ایک جانب دہشت گردوں کے وحشیانہ حملوں کا سامنا ہے تو دوسری جانب بیرونی ممالک بھی دہشت گردی کے خلاف جنگ کے نام پر عراقی شہریوں کو نشانہ بنا رہے ہیں۔

قابل ذکر ہے کہ امریکہ کی سرکردگی میں قائم نام نہاد داعش مخالف اتحاد کے لڑاکا طیاروں نے جمعے کے روز جنوبی کرکوک کے ضلع داقوق میں ایک مسجد پر بمباری کردی تھی جس میں خواتین اوربچوں سمیت بیس افراد شہید اور پینتالیس زخمی ہوگئے تھے۔/۹۸۸/ن۹۴۰